Hieratik

**Hieratik** (; ) ialah nama sistem tulisan kursif yang digunakan untuk bahasa Mesir purba dan aksara utama yang digunakan untuk menulis bahasa itu sejak alaf ketiga SM sehingga kebangkitan Demotik pada pertengahan alaf pertama SM. Ia kebanyakkanya ditulis dengan dakwat dengan kalam pada papirus.

## Etimologi
Pada abad kedua, istilah *hieratik* kali pertama digunakan oleh sarjana Yunani Clemens dari Iskandariah untuk menerangkan sistem tulisan Mesir Purba ini. Istilah ini berasal daripada bahasa Yunani untuk "tulisan pendeta" () kerana pada masa itu, selama lebih daripada lapan setengah abad, hieratik digunakan hanya untuk teks dan kesusasteraan agama.

*Hieratik* juga boleh menjadi kata sifat yang bermaksud "tentang atau berkaitan dengan orang atau jawatan suci; kependetaan."

## Perkembangan
Hieratik menjadi bentuk kursif bagi skrip hieroglif dalam zaman Naqada III Mesir Purba, kira-kira 3200–3000 SM. Walaupun hieroglif cetakan tulisan tangan terus digunakan dalam beberapa situasi formal, seperti manuskrip Kitab Orang Mati Mesir, aksara hieroglif tidak kursif kebanyakkannya terhad kepada tulisan pada tugu-tugu dan sebagainya.

Sekitar 650 SM, skrip Demotik yang lebih kursif terhasil daripada hieratik. Demotik mula berkembang penggunaannya di utara Mesir dan menggantikan hieratik dan trengkas selatan yang dikenali sebagai hieratik abnormal untuk tulisan sehari-hari, seperti surat peribadi dan dokumen dagangan. Hieratik terus digunakan oleh golongan paderi untuk teks dan kesusasteraan agama hingga abad ke-3 SM.

## Kegunaan dan bahan

Dalam sejarahnya yang panjang, hieratik digunakan untuk menulis dokumen pentadbiran, cerita, teks undang-undang, dan surat, serta teks matematik, perubatan, sastera dan agama. Semasa zaman Yunani-Rom, apabila Demotik (dan kemudiannya, Yunani) menjadi aksara pentadbiran utama, hieratik digunakan kebanyakannya untuk teks-teks agama. Umumnya, hieratik jauh lebih penting daripada hieroglif sepanjang sejarah Mesir, sebagai aksara yang digunakan dalam kehidupan seharian. Ia juga sistem tulisan paling pertama diajar kepada murid, manakala hieroglif terhad kepada kelompok kecil yang diberi latihan tambahan. Malah, kesilapan dalam teks-teks hieroglif selalunya berlaku akibat salah faham dalam teks hieratik asal.

Selalunya, tulisan hieratik ditulis dengan dakwat dengan berus buluh pada papirus, kayu, batu atau kepingan tembikar. Semasa zaman Rumawi, kalam buluh juga digunakan. Beribu-ribu kepingan batu kapur telah ditemui di tapak Deir al-Madinah, memberikan gambaran dekat kehidupan pekerja biasa Mesir. Selain papirus, batu, serpihan seramik, dan kayu, hieratik juga terdapat pada kertas kulit namun sedikit sahaja yang masih ada. Terdapat juga teks hieratik yang ditulis pada kain, terutamanya pada linen yang digunakan untuk mumia. Terdapat beberapa teks hieratik yang ditulis pada batu, dikenali sebagai hieratik jauhari; ini biasa ditemui pada batu bersurat dari dinasti ke-22.

Penghujung dinasti keenam, hieratik kadangkala ditekankan pada papan batu lumpur dengan stilus, serupa dengan tulisan pepaku. Kira-kira lima ratus papan lumpur begini telah ditemui di istana gabenor di Ayn Asil (Balat), dan satu sampel telah ditemui di tapak Ayn al-Gazzarin, kedua-duanya di Oasis Dakhlah. Pada masa papan lumpur itu dibuat, Dakhlah terletak jauh dari tempat papirus dihasilkan. Papan-papan lumpur ini merakamkan inventori, senarai nama, catatan, dan kira-kira lima puluh surat. Kebanyakan surat-surat itu surat dalaman yang diedarkan di dalam istana dan kawasan tempatan, tetapi yang lain dihantar dari kampung-kampung lain di oasis itu kepada gabenor.

## Ciri-ciri

Tulisan hieratik, berbeza dengan hieroglif batu bersurat dan manuskrip, dibaca dari kanan ke kiri. Pada mulanya, hieratik boleh ditulis secara menegak ataupun melintang tetapi selepas dinasti ke-12 (khususnya semasa pemerintahan Amenemhat III), melintang menjadi standard.

Hieratik terkenal kerana sifat kursifnya dan ligatur untuk beberapa aksara. Hieratik juga menggunakan ortografi yang lebih standard daripada hieroglif; teks yang ditulis dalam hieroglif sering perlu mengambil kira elemen-elemen lain, seperti penggunaan hiasan dan aspek keagamaan yang tidak ada dalam, katakanlah, resit cukai. Terdapat juga beberapa tanda yang unik untuk hieratik, tetapi ahli Mesirologi telah mencipta bentuk hieroglif yang setara untuk transkripsi dan penataan huruf hieroglif. Beberapa aksara hieratik mempunyai diakritik supaya tanda yang serupa dapat dibezakan dengan mudah.

Hieratik sering hadir dalam sesuatu tempoh dalam dua bentuk, tulisan yang pantas dan berangkai digunakan untuk kertas kerja rasmi, dan gaya yang lebih lebar dan lebih formal digunakan untuk teks-teks sastera, sains dan agama. Kedua-dua bentuk ini mungkin amat berbeza antara satu sama lain. Surat-surat pula menggunakan bentuk kursif untuk menulis dengan pantas, selalunya dengan banyak singkatan untuk frasa dan perkataan, seperti trengkas.

Bentuk hieratik yang sangat kursif yang dipanggil "Hieratik Abnormal" pernah digunakan di kawasan Thebes dari separuh kedua dinasti ke-20 hingga permulaan dinasti ke-26. Ia berasal daripada tulisan dokumen-dokumen pentadbiran Mesir Hulu dan banyak digunakan untuk teks undang-undang, pajakan tanah, surat dan teks-teks lain. Tulisan jenis ini digantikan oleh Demotik—aksara jurutulis Mesir Hilir—semasa dinasti ke-26, apabila Demotik dijadikan aksara pentadbiran standard di seluruh Mesir Bersatu.

## Pengaruh
Hieratik telah mempengaruhi beberapa sistem tulisan lain. Yang paling ketara ialah Demotik, keturunan langsungnya. Berkaitan dengan ini ialah tanda-tanda Demotik tulisan Meroitik dan aksara-aksara Demotik yang dipinjamkan ke dalam abjad Qibti dan Nubia Kuno.

Di luar Lembah Nil, banyak tanda yang digunakan dalam silibari Byblos nampaknya dipinjam daripada hieratik Kerajaan Lama. Bahasa Ibrani awal juga diketahui telah menggunakan angka hieratik.

## Unicode
Piawaian Unicode menganggap aksara hieratik sebagai varian pasuan/fon hieroglif Mesir, dan kedua-dua aksara telah disatukan. Hieroglif telah ditambahkan kepada Piawaian Unicode pada Oktober 2009 dengan keluaran versi 5.2.

## Nota


## Lihat juga

* Tulisan pepaku

## Rujukan
 
*
*
*
*
*
*
*
*
*
* Vol. 1.
*
* 4 vols.
* 3 vols.
*
*
*
*
*
* Vol. 3.
*

## Pautan luar

* Aksara Mesir Purba – hieratik
* Aksara Hieratik
* Aksara-aksara Mesir